DA samel geld in vir Penny Sparrow, beweer ANC-jeugligaPenny Sparrow. Foto: Facebook Die ANC-jeugliga in KwaZulu-Natal het Dinsdag die Demokratiese Alliansie daarvan beskuldig dat hulle ŉ fondsinsameling gereël het om die voormalige eiendomsagent Penny Sparrow te help om ŉ boete van R150 000 te betaal. Sparrow is beboet ná sy swart mense met ape vergelyk het. Thanduxolo Sabelo, provinsiale sekretaris van die ANC-jeugliga, het Dinsdag in ŉ verklaring gesê die organisasie is besorg dat ŉ poging om geld in te samel op die skarefinansieringswebwerf, youcaring.com, gelei word deur “wit nie-regeringsorganisasies”. “Die ANC-jeugliga is in kennis gestel van dié veldtog en dat die Demokratiese Alliansie – ŉ party wat gestig is op die ideale om wit bevoorregting en rassisme te beskerm – agter die skerms gewerk het,” het Sabelo gesê. Hy het kiesers gemaan om die DA tydens die munisipale verkiesing hiervoor te “straf”. “Deur geld in te samel vir Penny Sparrow, is ŉ bewys dat die DA deur Madam Zille en ŉ groep wit mans van die Wes-Kaap, wat ook as die Stellenbosch Mafia bekend staan, beheer word. Die agenda is niks anders as om wit bevoorregting te beskerm en armoede vir die meerderheid van ons mense te verseker nie.” Helen Zille, premier van die Wes-Kaap, het op Twitter reageer: “Absoluut opgemaak. Soos gewoonlik.” Yusuf Cassim, tussentydse jeugleier van die DA, het die bewerings verwerp. “Die DA veroordeel die blatante, ongegronde leuens wat deur die ANC-jeugliga in KwaZulu-Natal versprei word, ten sterkste.” Hy het gesê die DA is ŉ party vir alle rasse en het lede van alle rasgroepe. Hy het gesê die DA veroordeel alle vorme van vooroordeel. Sparrow is Vrydag in die gelykheidshof skuldig bevind aan haatspraak. Regter Irfaan Khalil het haar met R150 000 beboet, wat binne die volgende 60 dae aan die Adelaide en Oliver Tambo-stigting oorbetaal moet word. Sy moet ook die koste dra van die ANC se regspan wat die klagtes teen haar gebring het ná sy op 3 Januarie op Facebook die uitlatings gemaak het. Sabelo het die regering gemaan om wette in te stel waar rassisme tot ŉ minimum van 15 jaar tronkstraf sal lei. Youcaring.com was nie dadelik beskikbaar vir kommentaar nie. Lees alle vorige berigte oor Penny Sparrow op Maroela Media.